At Nordjylland får tilført 513 statslige arbejdspladser glæder formanden for HK Stat Nordjylland Mette Lyndgaard Pedersen. - Vi er klar til at tage godt imod de HK-kolleger fra hovedstaden, der forhåbentlig vælger at flytte med deres arbejdspladser og hjælpe dem godt til rette i vores del af landet, siger hun. Mette Lyndgaard Pedersen mener, at udflytningerne til Nordjylland giver rigtig god mening. - Aalborg Universitet uddanner som eneste i landet akademiske medarbejdere til Geodatastyrelsen. Derfor er der god fornuft i at flytte styrelsen tæt på universitetet. På samme måde er vi i Nordjylland stærke på forsvaret, ligesom vi allerede huser dele af Ankestyrelsen, siger hun. HK har stillet krav om en tryghedsgaranti for medarbejdere i statslige institutioner, der flyttes. Aftalen skal gælde både for medarbejdere, der vælger at flytte med arbejdspladsen og dem, der ikke gør. Den skal blandt andet gælde for hjælp til uddannelse, hjælp til at finde nyt job og en prøveperiode for ansatte, der flytter mod jobbet.

Opsummering:
HK Stat Nordjylland glæder sig til, at Nordjylland får tilført 513 statslige arbejdspladser.